કાર્યશાળામાં ઉપસ્થિત વિષય નિષ્ણાત શ્રી વર્ધમાનભાઇ વૈદ્યે જણાવ્યું હતું કે વોર્ડનું આયોજન માત્ર તૈયાર થઇ જવાથી કંઇ નથી થતું પરંતુ નગરપાલિકા એ આયોજનને પોતાના આયોજનમાં સ્થાન આપે અને તેના આધારે જે બજેટ ફાળવવામાં આવે તેમાં વોર્ડ આયોજનમાં સુચવેલા મુદ્દાઓ સમાવિષ્ટ કરવામાં આવે ત્યારે સાચી સફળતા મળી કહેવાય. ઉપરાંતમાં ૧૪માં નાણાપંચમાંથી મળતાં ભંડોળ માટે પણ નગરપાલિકા જે આયોજન બનાવે તેમાં વોર્ડ આયોજન સામેલ થાય અને વોર્ડના મુદ્દાઓ માટે નાણા ફાળવવામાં આવે તેવા પ્રયાસો વોર્ડ કમીટિના સભ્યોએ કરવા જોઇએ. વોર્ડ નંબર ૨, ૩, ૪ અને ૧૧ ના વોર્ડ કમીટિના સભ્યોએ વિવિધ પ્રક્રિયાઓના અંતે અગાઉની કાર્યશાળાના આધારે જે વિકાસ આયોજન તૈયાર કર્યું હતું તેની રજૂઆત કરી હતી. રજુઆત બાદ કેવી પ્રક્રિયા કરવામાં આવી, શું પડકારો રહ્યા, કોઇ નવીન પ્રક્રિયા અપનાવમાં આવી હોય તેની ચર્ચા કરવામાં આવી.